Ν.Δ. 3881/58

ΚΕΦΑΛΑΙΟΝ Β΄

Έργα εγγείων βελτιώσεων - Ταξινόμησις -Εκτέλεσις – Χρηματοδότησις

Άρθρ.5. Ταξινόμησις έργων

1. Ως έργα εγγείων βελτιώσεων νοούνται τα πάσης φύσεως και κατηγορίας τοιαύτα, τα αποσκοπούντα κυρίως εις την ανάπτυξιν και διατήρησιν των υδατικών και εδαφικών γεωργικών πόρων της Χώρας, ταξινομούμενα εις τας ακολούθους τρεις τάξεις:

α) Έργα Α΄ τάξεως:

Ως τοιαύτα χαρακτηρίζονται τα κύρια έργα γενικού ενδιαφέροντος, τα αφορώντα εις την ριζικήν βελτίωσιν των συνθηκών γεωργικής εκμεταλλεύσεως εκτεταμένων περιοχών. Ταύτα είναι τα κύρια έργα διευθετήσεως ποταμών και μεγάλων χειμάρρων, τα επ’ αυτών φράγματα, αι εξ αυτών τροφοδοτούμεναι κύριαι αρδευτικαί διώρυγες μετά των σχετικών υδροληψιών και λοιπών συναφών έργων, αι σημαντικαί τάφροι, διώρυγες και σήραγγες δια την παροχέτευσιν ή αποχέτευσιν υδάτων, ως και τα τοιαύτα προς προστασίαν εδαφών επηρεαζομένων εκ της θαλάσσης, ή απόκτησιν τοιούτων κειμένων υπό την στάθμην αυτής και τα λοιπά έργα γενικωτέρας εθνικής σημασίας.

β) Έργα Β΄ τάξεως:

Ως τοιαύτα χαρακτηρίζονται τα έργα τοπικού ενδιαφέροντος, άτινα είτε αποτελούν συμπλήρωσιν των έργων Α΄ τάξεως, είτε συνιστούν αυτοτελή έργα εντός και εκτός των περιοχών έργων Α΄ τάξεως. Ταύτα είναι δίκτυα αποστραγγιστικών τάφρων και αρδευτικών διωρύγων, έργα αντιπλημμυρικά, αξιοποιήσεως παθογενών ή αγόνων εδαφών, υδρολιπάνσεως και εμπλουτισμού υπογείων υδροφόρων στρωμάτων και λοιπά έργα σπουδαιοτέρας τοπικής σημασίας.

γ) Έργα Γ΄ τάξεως:

Ταύτα είναι έργα αφορώντα εις ατομικάς ιδιοκτησίας ή μικράς ομάδας ιδιοκτησιών, ως και αι εκχερσώσεις, εκθαμνώσεις, εκριζώσεις δασικών εκτάσεων, αίτινες διατίθενται κατά τας εν ισχύϊ διατάξεις των περί δασών Νόμων προς γεωργικήν και δενδροκομικήν εκμετάλλευσιν, αι βαθείαι αρόσεις, αι εργασίαι συστηματοποιήσεως, ισοπεδώσεως και μεταπλάσεως του εδάφους, ανορύξεως φρεάτων ή γεωτρήσεων, αι εγκαταστάσεις μηχανικών μέσων και λοιπά μικροτέρας τοπικής σημασίας έργα είτε ταύτα αποτελούν συμπλήρωσιν έργων Α΄ ή Β΄ τάξεως, είτε είναι αυτοτελή.

2.Τα αντιδιαβρωτικά έργα και τα τοιαύτα δασικής και αγροτικής οδοποιΐας και μηχανολογικών εγκαταστάσεων, τα εξυπηρετούντα τας κατά το παρόν άρθρον αξιοποιουμένας εκτάσεις, κατατάσσονται εις μίαν των ανωτέρω τριών τάξεων, αναλόγως της φύσεως και της σημασίας αυτών.